ངག་གི་རྩ་བ་ཡི་གེ་སྟེ།།དེ་ལ་དབྱངས་དང་གསལ་བྱེད་གཉིས།།དབྱངས་ཡིག་ཨི་ཨུ་ཨེ་ཨོ་བཞི།།གསལ་བྱེད་ཀ་སོགས་སུམ་ཅུ་ཡིན།།ག་ང་ད་ན་བ་མ་འ།།ར་ལ་ས་རྣམས་རྗེས་འཇུག་བཅུ།།ག་ད་བ་མ་འ་སྔོན་འཇུག།ད་ས་གཉིས་ནི་ཡང་འཇུག་གོ།ར་ལ་ས་ནི་མགོ་གསུམ་སྟེ།།འདོགས་ནི་ཡ་ར་ལ་ཝ་བཞི།།དེ་རྣམས་སྦྱར་བའི་རྣམ་འགྱུར་ལས།།མིང་དང་ཚིག་གི་ཚོགས་རྣམས་འབྱུང༌།།དོན་གྱི་ངོ་བོ་བརྗོད་པ་མིང༌།།ཁྱད་པར་བརྗོད་པ་ཚིག་ཡིན་ནོ།།དེ་ཡང་རྣམ་དབྱེ་ཚིག་འཕྲད་སོགས།།གཞན་སྦྱར་བ་ཡི་རྣམ་འགྱུར་གྱིས།།དོན་ཀུན་རབ་ཏུ་གསལ་བར་བྱེད།།དེ་ལ་མིང་གི་སྦྱོར་བ་ནི།།ཐོག་མ་ཉིད་དུ་གསལ་བར་བྱ།།